《霓裳中序第一 孤舟夜泊，寒月微茫，海上断鸿，邈无消息。怆然赋此》
清代·冯煦

凉蟾弄翠壑。卸却征帆潮又落。秋树乍惊夜鹊。但烟暗戍旂，星秋江阁。

音书漫托。怕去鸿、犹怨漂泊。愁无语、一镫废驿，冷笛劝孤酌。

天角。片云寥邈。叹似铁、重衾正薄。宵来归梦更恶。

叶响幽坊，雨过凉幕。旧游浑似昨。奈负了、霜前素约。

频延伫、春回征岸，寄我小梅萼。

作者简介：冯煦（1842～1927）原名冯熙，字梦华，号蒿庵，晚号蒿叟、蒿隐。江苏金坛五叶人。少好词赋，有江南才子之称。光绪八年(1882) 举人，光绪十二年（1886）进士，授翰林院编修。历官安徽凤府知府、四川按察使和安徽巡抚。辛亥革命后，寓居上海，以遗老自居。曾创立义赈协会，承办江淮赈务，参与纂修《江南通志》。冯煦工诗、词、骈文，尤以词名，著有《蒿庵类稿》等。